tartuNLP/wikipedia-smugri-20251201 huggingface dataset:
Bobby Decordova-Reid

Bobby Armani Decordova-Reid (sündinud 2. veebruaril 1993 Bristolis) on Inglismaal sündinud Jamaica jalgpallur, kes mängib ründaja või vasaku äärepoolkaitsjana Inglismaa Premier League'i klubis Leicester City ja Jamaica jalgpallikoondises.
Ta alustas klubikarjääri Bristol Citys, mille noorteakadeemiaga liitus ta 2002. aastal. Klubi põhimeeskonnas debüteeris ta Inglismaa esiliigas hooajal 2010–11. Hooajal 2011–12 mängis ta Bristol Cityst laenul Inglismaa tugevuselt neljanda liiga klubis Cheltenham Town, hooajal 2012–13 tugevuselt kolmanda liiga klubis Oldham Athletic ja hooajal 2014–15 tugevuselt neljanda liiga klubis Plymouth Argyle. Regulaarselt kuulus Decordova-Reid Bristol City põhimeeskonda alates hooajast 2015–16. Hooajal 2017–18 lõi ta Inglismaa esiliigas 19 väravat, millega jagas liigas parima väravaküti arvestuses kolmandat kohta. Samal hooajal valiti ta esiliiga hooaja sümboolsesse koosseisu ja Bristol City hooaja parimaks mängijaks.
2018. aasta juunis siirdus ta umbes 10 miljoni naelsterlingi eest äsja Inglismaa kõrgliigasse tõusnud Cardiff Citysse, kellega sõlmis nelja-aastase lepingu. Hooajal 2018–19 jäi tema arvele Inglismaa kõrgliigas viis väravat.
2019. aasta augustis läks ta Cardiff Cityst laenule Fulhami, kellega sõlmis järgmise aasta jaanuaris püsiva lepingu. Fulhamiga mängis ta kolm hooaega Inglismaa kõrgliigas ja kolm hooaega Inglismaa esiliigas.
2024. aasta juulis sõlmis ta lepingu äsja Inglismaa kõrgliigasse tagasi tõusnud Leicester Cityga.
Jamaica jalgpallikoondises tegi Decordova-Reid debüüdi 6. septembril 2019 CONCAF-i Rahvuste Liiga mängus Antigua ja Barbuda vastu ja lõi selles mängus ka koondisekarjääri esimese värava. Jamaica koondisse kuulus ta 2021. ja 2023. aasta CONCACAF Gold Cup'il ning 2024. aasta Copa Américal.
Ola Aina

Temitayo Olufisayo Olaoluwa Aina (sündinud 8. oktoobril 1996 Londonis) on Nigeeria jalgpallur, kes mängib kaitsjana Inglismaa kõrgliigaklubis Nottingham Forest ja Nigeeria jalgpallikoondises.
Klubikarjäär.
Ta alustas klubikarjääri Chelseas, mille noorteakadeemiaga liitus ta 2007. aastal. Klubi põhimeeskonnas debüteeris ta 2016. aasta augustis Inglismaa liigakarikavõistlustel. Inglismaa kõrgliigas tegi ta debüüdi 15. oktoobril 2016 mängus Leicester City vastu.
Hooajal 2017–2018 mängis Aina Chelseast laenul Inglismaa esiliiga klubis Hull City. 2018. aasta augustis läks ta laenule Itaalia kõrgliigaklubisse Torino, kellega sõlmis 2019. aasta juunis püsiva lepingu.
2020. aasta septembris läks ta Torinost laenule Inglismaa Premier League'i klubisse Fulham. 2. novembril 2020 lõi ta mängus West Bromwich Albioni vastu oma esimese värava Inglismaa kõrgliigas ning see värav valiti liigas kuu parimaks.
2023. aasta juulis naasis Aina Inglismaa kõrgliigasse, kui sõlmis üheaastase lepingu Nottingham Forestiga.
Koondisekarjäär.
Aastatel 2011–2016 kuulus Aina Inglismaa noortekoondistesse, kuid debüteeris 2017. aastal Nigeeria jalgpallikoondises. Ta on kuulunud Nigeeria koondisse 2019. ja 2022. aasta Aafrika rahvaste karikavõistlustel.
Anne Bancroft

Anne Bancroft (sündinud Anna Maria Louisa Italiano; 17. september 1931 New York – 6. juuni 2005 New York) oli Ameerika Ühendriikide näitleja, filmilavastaja, stsenarist ja laulja. 
Bancroft sai Oscari, kolm BAFTA auhinda, kaks Kuldgloobust, kaks Tony auhinda ja kaks Primetime Emmyt.
Bronxis Itaalia immigrantide peres sündinud Anne läks 17-aastaselt New Yorgi näitekunstikooli ja võttis seal esinejanimeks Anne Marno. Pärast seda, kui ta meelitati Hollywoodi, võttis ta perekonnanimeks Bancroft.
Esimese Tony auhinna võitis ta 1958. aastal.
Isiklikku.
1964. aastal abiellus ta Mel Brooksiga.
Kohtla-Järve tänavate loend

"Siin on loetletud Kohtla-Järve linnaosade tänavaid ja toodud nende pikkused."
Joachim Andersen

Joachim Christian Andersen (sündinud 31. mail 1996 Solrød Strandis) on Taani jalgpallur, kes mängib keskkaitsjana Inglismaa Premier League'i klubis Crystal Palace ja Taani jalgpallikoondises.
Profikarjääri alustas Andersen Hollandi klubis FC Twente, mille meeskonnas debüteeris ta Hollandi kõrgliigas hooajal 2014–15.
2017. aasta augustis sõlmis ta lepingu Itaalia kõrgliiga klubiga Sampdoria.
2019. aasta juulis sõlmis ta viieaastase lepingu Prantsusmaa kõrgliiga klubiga Lyoni Olympique. Üleminekusumma oli 30 miljoni eurot, mis tegi temast Lyoni suurima ostu ja Taani kalleima jalgpalluri. Hooajal 2020–21 oli ta laenul Inglismaa kõrgliiga klubis Fulham.
2021. aasta juuli sõlmis ta viieaastase lepingu Crystal Palace'iga.
Taani jalgpallikoondises tegi Andersen debüüdi 15. oktoobril 2019 mängus Luksemburgi vastu. Ta kuulus Taani koondisse 2021. aasta Euroopa meistrivõistlustel.
Kenny Tete

Kenny Joelle Tete (sündinud 9. oktoobril 1995 Amsterdamis) on Hollandi jalgpallur, kes mängib paremkaitsjana Inglismaa Premier League'i klubis Fulham ja Hollandi jalgpallikoondises.
Ta alustas klubikarjääri Amsterdami Ajaxis, mille noorteakadeemiaga liitus ta 2005. aastal. Aastatel 2013–2015 mängis ta põhiliselt Ajaxi reservmeeskonnas Hollandi esiliigas. Ajaxi põhimeeskonnas debüteeris ta 2015. aasta veebruaris.
2017. aasta juulis liitus ta Prantsusmaa kõrgliiga klubiga Lyoni Olympique, kus mängis kolm hooaega.
2020. aasta septembris sõlmis ta nelja-aastase lepingu äsja Inglismaa kõrgliigasse tõusnud Fulhamiga.
2012. aastal tuli Tete Hollandi kuni 17-aastaste koondisega Euroopa omavanuste meistriks. Hollandi jalgpallikoondises tegi ta debüüdi 10. oktoobril 2015 mängus Kasahstani vastu.
Kalju Valgus

Kalju Valgus (21. oktoober 1939 Rimmu, Viljandi maakond – 8. märts 2021) oli eesti suusatreener ja sporditegelane. 
Ta lõpetas 1958. aastal Türi 1. Keskkooli ja 1962. aastal Tartu Riikliku Ülikooli kehakultuuriteaduskonna. Valgus alustas sportimist 1953. aastal, 1954. aastal läks ta spordikooli, kus tema treenerid olid Kunnar Kotka ja Harri Tempel. Ülikoolis juhendasid teda Erna ja Herbert Abel, Osvald Allik ja Hans Gross. 
1962. aastast töötas ta Tallinnas suusatreenerina (6. kutsetase, 2005–2018). Tema initsiatiivil loodi 1968. aasta septembris Tallinna 44. keskkooli juurde NSV Liidu esimene spordiklass. Aastatel 1979–2001 töötas ta Dünamo/Põhjakotka suusakooli direktorina ja Eesti murdmaasuusatamise meestekoondise treenerina. Tema õpilased on olnud Jüri Voodla, Mati Albert, Kalju Polt, Rein Pesur, Aarne Malva. 
1973. aastal anti talle Eesti NSV teenelise treeneri aunimetus. 1964. aastas kuulus ta Eesti NSV Suusaföderatsiooni ja seejärel kuni 1992. aastani Eesti Suusaliidu eestseisusse. Ta oli aastatel 1992–2000 Eesti Laskesuusatamise Föderatsiooni president ning 2007. aastast aupresident ja juhatuse liige. Eesti Olümpiakomitee liige oli ta aastatel 1993–2000. 1993. aastast tegutses ta Rahvusvaheline Laskesuusatamise Liidu (IBU) võistluskomisjoni liikmena, tehnilise delegaadina ja kohtunikuna maailma karikasarja etappidel. Valgus osales tehnilise delegaadina ja kohtunikuna ka 1998 Nagano, 2002 Salt Lake City, 2006 Torino ja 2014 Sotši taliolümpiamängudel. 
Valgus oli üks IBU suvise laskesuusatamise algatajaid ja 2006. aastast oli ta IBU suvelaskesuusatamise alakomisjoni aseesimees ja EOK laskesuusatamistreenerite kutsekomisjoni esimees. Ta tegi kaastööd spordiajakirjandusele.
Els Vader

Elisabeth Cornelia "Els" Vader (abielus Scharn) (24. september 1959 Vlissingen – 8. veebruar 2021) oli Hollandi sprinter. 
1985. aastal sai ta Euroopa sisemeistrivõistlustel kergejõustikus pronksmedali naiste 200 meetri jooksus.
Schwarzach im Pongau

Schwarzach im Pongau on alev ja vald "(Marktgemeinde)" Austria Salzburgi liidumaa Sankt Johann im Pongau ringkonnas.
Linn asub Salzachi jõe orus Kõrg-Tauerni mäestiku (Goldbergi ja Ankogeli rühmad) (lõunas) ning Salzburgi Kiltkivialpide (põhjas) vahel. Vald on üsna väike, seda ümbritsevad naabervallad Sankt Veit im Pongau ja Goldegg.
Ajalugu.
Schwarzachi Salzburgi peapiiskopkonnas on esmamainitud 1074. aasta dokumendis. Schernbergi lossi linnakeskusest läänes (12. sajandi kindlus) ostis peapiiskop Friedrich zu Schwarzenberg 1845. aastal ja muutis selle õlletehaseks ("Brauerei Schwarzach"). Varsti pärast seda koliti äri Schwarzachi keskusse ja loss muudeti heategevuslikuks vaimuhaiglaks, mida juhtisid heategevusetütred. Austria anšlussi ajal Natsi-Saksamaasse aastatel 1938–1945 võitlesid tütred sundsteriliseerimise ja Action T4 "eutanaasia"-programmi vastu, kuid ei suutnud oma patsiente päästa.
1875. aastal sai Schwarzach juurdepääsu Salzburgi–Tirooli raudteeliinile ("Giselabahn"), mis kulges Salzburgist Salzachi oru kaudu Wörglisse Tiroolis, see edendas otsustavalt kohalikku majandust. Tauerni raudtee avamisega üle Kesk-Ida-Alpide Spittal an der Drausse Kärntenis sai jaamast oluline raudteesõlm. Schwarzach eraldati Sankt Veiti vallast 1906. aastal ja sai kaks aastat hiljem turuõiguse.
Michelle Rodriguez

Mayte Michelle Rodriguez (sündinud 12. juulil 1978 San Antonios Texases) on Ameerika Ühendriikide näitleja.
Ta on mänginud "Kiired ja vihased" filmides Letty Ortizi rolli ja filmis "Avatar" kapten Trudy Chaconi rolli. 2019. aasta filmis "Alita: Sõjaingel" mängis ta Gelda rolli.
Viini metroo

Viini metroo (saksa keeles "U-Bahn Wien") on Austria pealinna metroo, mis avati 1898. aastal. See koosneb viiest peamisest maapealsest metrooliinist numbritega U1 kuni U6. Liini U5 ehitatakse praegu koos liini U2 pikendusega. Metroo kaudu pääseb hõlpsasti kogu Viinis ühest kohast teise ja see on muu hulgas ühistranspordi kaudu ühendatud S-Bahni süsteemiga. Aastal 2025 kulgeks U2 Wienerbergist Seestadti ja U5 Karlsplatzilt Arne-Carlssoni parki. Liinid kohtuksid raekojajaamas.
Karl Jakob Hein

Karl Jakob Hein (sündinud 13. aprillil 2002 Põlvas) on Eesti jalgpallur (väravavaht). Ta mängib laenulepingu alusel klubis Valladolidi Real. Samuti kuulub ta Eesti jalgpallikoondisse.
Klubikarjäär.
Arsenal.
29. oktoobril 2020 toimunud UEFA Euroopa Liiga mängus Arsenali ja Dundalki vahel kuulus Hein esmakordselt Arsenali esindusmeeskonna vahetusmängijate hulka.
2022. aasta jaanuaris läks ta käimasoleva hooaja lõpuni Arsenalist laenule Inglismaa esiliiga klubisse Reading.
2024. aasta augustis teatati, et Hein siirdub laenulepingu alusel Valladolidi Reali, mis mängib Hispaania kõrgliigas. Hispaania kõrgliigas debüteeris ta Valladolidi Reali meeskonnas hooaja avamängus 19. augustil 2024 Espanyoli vastu, keda võideti 1:0.
Koondisekarjäär.
A-koondise debüüdi tegi Hein 5. septembril 2020 UEFA Rahvuste Liiga mängus Gruusia vastu. Samas mängus tegid oma debüüdi veel Henri Järvelaid ja Georgi Tunjov.
Karjääri statistika.
Klubi.
"Uuendatud seisuga 12. märts 2023"
Koondis.
"Uuendatud seisuga 12. märts 2023"
Meedia.
Hein oli osaline Amazon Prime'i dokumentaalseriaalis "Kõik või mitte midagi. Arsenal".
Onuškise vald

Onuškise vald (leedu keeles "Onuškio seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 250 km². 2011. aasta seisuga elas seal 1874 inimest. Valla keskus on Onuškise alev, kus aastal 2011 oli 519 elanikku. Vallavanem on Zita Aniulienė. 
Aastal 2001 olid 79,6 % valla elanikest leedulased, 19,3% aga poolakad.
Lisaks küladele on vallas ka üks huutor
Vello Padrik

Vello Padrik (21. mai 1937 – 2. märts 2021 Tartu) oli eesti onkokirurg ja raamatute autor.
Ta lõpetas aastal 1963 Tartu Riikliku Ülikooli arstiteaduskonna.
Isiklikku.
Poeg Peeter Padrik on samuti doktor.
Sterdyń

Sterdyń (kuni 30. detsembrini 1999 Sterdyń-Osada) on küla Poolas Masoovia vojevoodkonnas Sokołów Podlaski maakonnas, Sterdyńi valla halduskeskus. Sterdyń asub Sokołów Podlaskist umbes 19 km põhjas.
Küla on esmamainitud 1446. aastal. Sterdyń sai linnaõigused 1737. aastal, kuid kaotas need 1869. aastal.
Sofia Coppola

Sofia Carmina Coppola (sündinud 14. mail 1971 New Yorgis) on Ameerika Ühendriikide stsenarist, režissöör, produtsent ja näitleja.
Tema filmidebüüt oli beebina filmis "Ristiisa".
Ta lavastas filmid "Süütud enesetapud" ja "Tõlkes kaduma läinud". Viimase eest nomineeriti ta kolmanda naisena filmilavastaja Oscarile, kuid ta sai Oscari selle filmi stsenaariumi eest. 
Ta on lavastanud ka 2006. aasta filmi "Marie Antoinette". 2010. aasta filmi "Kusagil" lavastamise eest sai ta Kuldlõvi.
Ta on 2013. aasta filmi "Bling Ring" režissöör, lavastaja ning produtsent.
Isiklikku.
Ta on Eleanor ja Francis Ford Coppola tütar.
1999–2003 oli ta abielus Spike Jonzega. Alates 2011. aastast on ta abielus Thomas Marsiga.
Iłów

Iłów on küla Poolas Masoovia vojevoodkonnas Sochaczewi maakonnas, Iłówi valla halduskeskus. Iłów asub Sochaczewist umbes 19 km loodes.
Iłów sai linnaõigused 1506. aastal, kuid kaotas need 1870. aastal.
Grzegorzew

Grzegorzew on küla Poolas Suur-Poola vojevoodkonnas Koło maakonnas, Grzegorzewi valla halduskeskus. Grzegorzew asub Kołost umbes 6,5 km idas.
Küla on esmamainitud 1236. aastal. Grzegorzew sai linnaõigused enne 1339. aastat, kuid kaotas need 1870. aastal.
Jüri Vain

Jüri Vain (1980. aastani Jüri Viin; sündinud 5. juulil 1956 Kärdlas) on eesti tehnikateadlane ja informaatikaõppejõud. 
Haridus.
Vain on 1974. aastal lõpetanud Kärdla Keskkooli ja 1979. aastal Tallinna Polütehnilise Instituudi elektroautomaatika teaduskonna automatiseeritud juhtimissüsteemide erialal.
Aastatel 1981–1984 oli ta aspirantuuris Eesti NSV TA Küberneetika Instituudis. ning sai 1987. aastal tehnikateaduste kandidaadi kraadi ("Methods of analysis for LAN protocols of control systems", Küberneetika Instituut, juhendaja professor Leo Mõtus).
Täiendas end Tampere Tehnikaülikoolis 1990, 1995, Eindhoveni tehnikaülikoolis 1993,1994 ja Taani tehnikaülikoolis 1994,1995.
Töö.
Jüri Vain oli Küberneetika Instituudi vaneminsener 1978–1981, arvutustehnika erikonstrueerimisbüroo (AT EKB) insener-programmeerija 1984–1992, juhtimissüsteemide osakonna juhataja 1991–1997.
Töötab Tallinna Tehnikaülikoolis aastast 1988: küberneetika baaskateedri vanemõpetaja 1988–1989, automaatikainstituudi lektor ja dotsent 1995-1997; TTÜ Küberneetika Instituudi vanemteadur 1997-2015, instituudi juhtimissüsteemide osakonna juhataja 1997–1998; arvutiteaduse instituudi professor, üldinformaatika õppetooli juhataja 1998–2016, instituudi direktor 2001–2016; tarkvarateaduse instituudi professor aastast 2017 (alates 2019 kaasprofessor tenuuris).
Ta oli Oslo Ülikooli informaatikainstituudi külalisprofessor 2000.
Teadustöö.
Vainu teadustöö põhisuunad on formaalsed meetodid sard- ja reaalaja süsteemide modelleerimisel, disainil ja verifitseerimisel, mudelipõhise testimise teooria; formaalmeetodite rakendamine autonoomsetes robotites (reaktiivne ülesannete planeerimine) ja parverobootikas (suurte robotformatsioonide ilmneva käitumise omaduste tõestamise meetodid).
Jüri Vainult on ilmunud üle 200 teaduspublikatsiooni. Tema juhendamisel on kaitstud 26 magistri- ja 9 doktoritööd.
Teadusorganisatoorne ja -administratiivne tegevus.
Vain on kuulunud järgmistesse teadusorganisatsioonidesse.
Harrastused.
Vain huvitub muusikast, kalastamisest, klassikalisest filosoofiast ja antiikajaloost ning ulmekirjandusest.
Natalie Cole

Natalie Maria Cole (6. veebruar 1950 Los Angeles – 31. detsember 2015 Los Angeles) oli Ameerika Ühendriikide laulja, laulukirjutaja ja näitleja.
1992. aastal lindistas Natalie laulu "Unforgettable", kus ta laulab koos oma isaga duetti. Ta kasutas Nat King Cole'i 1961. aasta lindistust, mille monteeris kokku oma esitusega. Laul ja sama nime kandev album võitsid kokku seitse Grammyt.
Isiklikku.
Ta oli kolm korda abielus.
Ta tarvitas heroiini ja kokaiini, 1975 arreteeriti ta Torontos heroiini omamise eest. 
Ta suri C-hepatiiti ja on maetud Forest Lawn Memorial Parki.
Kazimierz Biskupi

Kazimierz Biskupi on küla Poolas Suur-Poola vojevoodkonnas Konini maakonnas, Kazimierz Biskupi valla halduskeskus. Kazimierz Biskupi asub Koninist umbes 11,5 km põhjaloodes.
Kazimierz Biskupi sai linnaõigused 1287. aastal, kuid kaotas need 1870. aastal. Külas asub 1960. aastate esimesel poolel rajatud pruunsöe kaevandus.
Dobrosołowo

Dobrosołowo on küla Poolas Suur-Poola vojevoodkonnas Konini maakonnas Kazimierz Biskupi vallas. Dobrosołowo asub Kazimierz Biskupist umbes 7 km lääneloodes ja Koninist ligikaudu 18 km loodes.
Alphonse Areola

Alphonse Francis Areola (sündinud 27. veebruaril 1993 Pariisis) on Prantsusmaa jalgpallur, kes mängib väravavahina Inglismaa Premier League'i klubis West Ham United ja Prantsusmaa jalgpallikoondises.
Ta alustas klubikarjääri Prantsusmaa klubis Paris Saint-Germain, mille noorteakadeemiaga liitus ta 2006. aastal. Paris Saint-Germaini põhimeeskonnas debüteeris ta Prantsusmaa kõrgliigas 18. mail 2013 mängus Bresti vastu.
Hooajal 2013–14 mängis ta Paris Saint-Germainist laenul Prantsusmaa esiliiga klubis RC Lens, hooajal 2014–15 Prantsusmaa kõrgliiga klubis Bastia ja hooajal 2015–16 Hispaania kõrgliiga klubis Villarreal. Hooajal 2017–18 tõusis Areola Paris Saint-Germaini esiväravavahiks. Hooajal 2019–20 mängis ta laenul Madridi Realis. Hooaja 2020/21 oli ta laenul Inglismaa kõrgliigaklubis Fulham. 2021. aastal valiti Areola Fulhami aasta mängijaks.
2021. aasta juulis läks Areola Paris Saint-Germainist laenule West Ham Unitedi. 2022. aasta juunis sõlmis ta West Ham Unitediga viieaastase lepingu.
2013. aastal tuli Areola Prantsusmaa kuni 20-aastaste koondisega juunioride maailmameistriks. Ta kuulus Prantsusmaa võidukasse meeskonda 2018. aasta maailmameistrivõistlustel, kus oli koondise teiseks varuväravavahiks. Prantsusmaa koondises tegi ta debüüdi 6. septembril 2018 UEFA Rahvuste Liiga mängus Saksamaa vastu.
Juhan Valtin

Juhan Valtin (sündinud 29. augustil 1947 Tallinnas) on eesti tehnikateadlane ja emeriitprofessor. 
Haridus.
Ta lõpetas aastal 1965 Tallinna 1. Keskkooli ning aastal 1970 TPI elektrisüsteemide ja -võrkude erialal; aspirantuur TPIs 1973–1976. Tehnikateaduste doktor (Mathematical Modeling of electircal bus load, Leningradi Polütehniline Instituut, juhend. E. Tiigimägi) 1979; professor 2007. 
Töökäik.
Eesti Maaehitusprojekti elektriinsener 1970–1973.
TTÜs 1976–…: TUS nooremteadur 1976; elektrisüsteemide kateedri assistent 1977–1986, vanemõpetaja 1986–1989; elektroenergeetika instituudi energiasüsteemide õppetooli dotsent 1989–2007; energeetika õpikonna juhataja 1994–2001; energeetikateaduskonna õppeprodekaan 2001–2016; elektroenergeetika instituudi energiasüsteemide õppetooli professor 2007–2016, kõrgepingetehnika õppetooli juhataja 2007–2015; inseneriteaduskonna elektroenergeetika ja mehhatroonika instituudi professor 2017, emeriitprofessor 2017.
Teadustöö.
Loodusteadused ja tehnika, energeetikaalased uuringud.
Juhan Valtin on avaldanud üle 50 teaduspublikatsiooni. Tema juhendamisel on kaitstud 27 magistri- ja 4 doktoritööd.
Akadeemiline tegevus.
Õpikonna juhataja, prodekaan 1994–2016. Elektroenergeetika bakalaureuse ja magistriõppe õppekavajuht 2002–2014. Energeetikateaduskonna nõukogu liige 2005–2016. TTÜ Nõukogu liige 2005–2009. Dekaani kt 2005–2006. 
Kõrgepingetehika õppetooli juhataja 2007–2015. Elektroenergeetika instituudi nõukogu liige 2007–2016. Õppekavade komisjonide esimees ja liige 1994–… 
Energia- ja geotehnika doktoriõppe õppekavajuht 2002–… . Hajaenergeetika ühisõppekava magistriõppe õppekavajuht 2012–… . Elektroenergeetika ja mehhatroonika instituudi liige 2012–… . 
Harrastused.
Orienteerumissport.
Białaczów

Białaczów on linn Poolas Łódźi vojevoodkonnas Opoczno maakonnas, Białaczówi valla halduskeskus. Białaczów asub Opocznost ligi 9 km lõunas.
Białaczów sai linnaõigused enne 1450. aastat, kuid kaotas need pärast 1674. aastat. Teist korda sai Białaczów linnaõigused 1787. aastal, ent kaotas need 1869. aastal.
Białaczów sai linnaõigused tagasi 1. jaanuaril 2024.
Namsai kuldpagood

Kuldpagood Namsais ehk Kongmu Kham on Birma stiilis budistlik tempel Indias, mis avati 2010. aastal. Pagood on ehitatud platoole, kust avaneb vaade Ida-Himaalaja jalamile. Asub Namsai maakonnas Arunachal Pradeshi osariigis, 68 km kaugusel lähimast rongijaamast Tinsukia Assamist. Kogu kompleksi suurus on umbes 20 hektarit ning templi peapühamu asub peaegu 400 ruutmeetri suurusel soklil. Pagoodi kõrgus on 17,6 m ning see koosneb 12 alamkuplist, mis ümbritsevad keskel asuvat peakuplit. 
Torni tipus on eriline vihmavarjukujuline kaunistus. Pühakoja puidust peauksed on käsitsi nikerdatud. Terve pagood on kaetud kullaga, tänu millele ehitis särab ning oma nime sai. Pühamu saalis on mediteerivas asendis Buddha pronkskuju. Kuju annetas Tai Wat Aranjikavase templi peamunk Ven Prakhu Pabhavana.
Kathina Civara Dana.
Kathina festival on suurim pidustus, mida Namsai kuldpagoodis peetakse. Loi-Krathongi (Po-Phong) tseremoonia, mille käigus lastakse lambid Mungchalinda Buddha tiigile ulpima, peetakse pidustuste viimasel päeval.
Ryan Fraser

Ryan Fraser (sündinud 24. veebruaril 1994 Aberdeenis) on Šotimaa jalgpallur, kes mängib äärepoolkaitsjana Inglismaa esiliigaklubis Southampton ja Šotimaa jalgpallikoondises.
Ta alustas klubikarjääri kodulinna klubis Aberdeen F.C.. Klubi põhimeeskonnas debüteeris ta 2010. aastal.
2013. aasta jaanuaris sõlmis ta lepingu Inglismaa tugevuselt kolmandasse liigasse kuulunud AFC Bournemouthiga, kellega tõusti samal aastal Inglismaa esiliigasse. Hooajal 2015–16 mängis ta laenul Inglismaa esiliiga klubis Ipswich Town. Aastatel 2016–2020 mängis Fraser Bournemouthiga neli hooaega Inglismaa kõrgliigas. Hooajal 2018–19 andis Fraser Inglismaa kõrgliigas 14 väravasöötu, olles sellega liigas paremuselt teine mängija. 2019. aastal valiti ta Bournemouthi aasta mängijaks.
2020. aasta septembris sõlmis Fraser viieaastase lepingu Inglismaa kõrgliigaklubiga Newcastle United. Hooajal 2022/23 sai ta Newcastle Unitedist võrreldes kahe eelmise hooajaga vähe mänguaega ning suundus 2023. aasta augustis laenule Southamptoni.
Šotimaa jalgpallikoondises tegi Fraser debüüdi 2017. aasta juunis sõprusmängus Inglismaa vastu. Koondisekarjääri esimese värava lõi ta 17. novembril 2018 UEFA Rahvuste Liiga mängus Albaania vastu.
Rudy Gestede

Rudy Philippe Michel Camille Gestede (sündinud 10. oktoobril 1988 Essey-lès-Nancys) on Prantsusmaal sündinud Benini jalgpallur, kes mängib ründajana Austraalia kõrgliiga klubis Melbourne Victory ja Benini jalgpallikoondises.
Ta alustas klubikarjääri Prantsusmaa klubis FC Metz, millega liitus 2004. aastal. Klubi põhimeeskonda pääses ta esmakordselt 2007. aastal. Hooajal 2009–10 mängis ta laenul Prantsusmaa tugevuselt kolmanda liiga klubis AS Cannes.
2011. aasta suvel liitus Gestede Inglismaa esiliiga klubiga Cardiff City. Hooajal 2012–13 võitis ta klubiga Inglismaa esiliiga. Hooajal 2013–14 jõudis Gestede mängida kolm mängu ka Inglismaa kõrgliigas, kuid ta saadeti 2013. aasta novembris laenule esiliiga klubisse Blackburn Rovers, kellega sõlmis 2014. aasta jaanuaris püsiva lepingu. Hooajal 2014–15 lõi Gestede Inglismaa esiliigas 20 väravat.
2015. aasta juulis sõlmis ta lepingu Inglismaa kõrgliiga klubiga Aston Villa. Hooaja esimeses mängus, 8. augustil 2015 AFC Bournemouthi vastu lõi ta oma esimese värava Inglismaa kõrgliigas, tuues Aston Villale 1:0 võidu. Hooajal 2015–16 lõi Gestede Inglismaa kõrgliigas kokku viis väravat, kuid Aston Villa jäi liigas kindlalt viimasele kohale ja langes esiliigasse.
2017. aasta jaanuaris siirdus ta Inglismaa kõrgliiga klubisse Middlesbrough, kellega langeti samal hooajal Inglismaa esiliigasse.
2020. aasta novembris sõlmis Gestede lepingu Melbourne Victoryga.
Aastatel 2006–2008 mängis Gestede Prantsusmaa kuni 19-aastaste koondises, kuid debüteeris 2013. aastal Benini koondises.
Mark Arcobello

Mark Robert Arcobello (sündinud 12. augustil 1988 Milfordis Connecticutis) on USA jäähokimängija, kes mängib Šveitsi kõrgliiga klubis HC Lugano ründajana paremäärel.
Aastatel 2006–2010 mängis ta Yale'i Ülikooli jäähokimeeskonnas.
Aastatel 2010–2013 mängis ta American Hockey League'i (AHL) klubis Oklahoma City Barons. 2013. aastal valiti ta AHL-i tähtede mängule. NHL-is debüteeris ta 2013. aasta veebruaris Edmonton Oilersi ridades. Hooajal 2013–14 sai Oilersi meeskonnas NHL-is kirja neli väravat ja 14 väravasöötu.
2014. aasta detsembris siirdus ta Oilersist Nashville Predatorsi. Samal hooajal jõudis ta NHL-is mängida veel ka Pittsburgh Penguinsi ja Arizona Coyotesi meeskonnas.
2015. aasta juulis liitus ta Toronto Maple Leafsiga. Suurema osa hooajast 2015–16 mängis ta Maple Leafsi noorteklubis Toronto Marlies AHL-is.
Hooaja 2015–16 lõppedes sõlmis Arcobello lepingu Šveitsi kõrgliiga klubiga SC Bern, kus mängis kokku neli hooaega. Aastatel 2017 ja 2019 tuli Arcobello Berniga Šveitsi meistriks. 2016–17 oli ta liigas resultatiivseim mängija nii põhihooajal (25+30) kui ka väljalangemismängudes (8+12) ning valiti liiga hooaja väärtuslikumaks mängijaks. 2020. aastal jätkas ta karjääri Luganos.
USA jäähokikoondise koosseisus võitis Arcobello 2015. aasta maailmameistrivõistlustel pronksmedali. Ta kuulus USA koondisse ka 2018. aasta taliolümpiamängudel.
Filip Novák

Filip Novák (sündinud 26. juunil 1990 Přerovis) on Tšehhi jalgpallur, kes mängib vasakkaitsjana Türgi kõrgliiga klubis Fenerbahçe ja Tšehhi jalgpallikoondises.
Ta alustas klubikarjääri Tšehhi klubis FC Tescoma Zlín, mille meeskonnas debüteeris ta Tšehhi kõrgliigas 2009. aastal. Aastatel 2011–2015 mängis ta Tšehhi kõrgliigas FK Jabloneci ridades. Hooajal 2014–15 lõi ta liigas 11 väravat, millega on ta Tšehhi kõrgliigas ühel hooajal enim väravaid löönud kaitsemängija.
Aastatel 2015–2018 mängis Novák Taani kõrgliiga klubis FC Midtjylland ja aastatel 2018–2020 Türgi kõrgliiga klubis Trabzonspor. Seejärel liitus ta Fenerbahçega.
Tšehhi jalgpallikoondises tegi Novák debüüdi 31. märtsil 2015 sõprusmängus Slovakkia vastu. Koondisekarjääri esimese värava lõi ta 8. oktoobril 2017 MM-i valikmängus San Marino vastu.
Locke'i lisatingimus

Locke'i lisatingimus (inglise keeles "Lockean provioso") on John Locke'i omandi tööpanuse teooria osa, mis ütleb, et kuigi üksikisikutel on õigus midagi omastada seda enda töö ja panusega sidudes, saab seda teha ainult "seal, kus sama head jääb piisavalt ka teistele".
Ülevaade.
Väljendi "Locke'i lisatingimus" mõtles välja libertaarne poliitfilosoof Robert Nozick enda teoses "Anarhia, riik ja utoopia". See põhineb John Locke'i teoses "Teine traktaat valitsemisest" väljatöötatud ideedel, nimelt, et eneseomand võimaldab inimesel segada oma tööd loodusvaradega, muutes ühisvara eraomandiks. Locke järeldab, et inimesed peavad suutma kaitsta ressursse, mida nad elamiseks kasutavad ja et see on looduslik õigus. Tingimuses öeldakse, et kuigi vara omastamine vähendab võõra õigust sellele, on see aktsepteeritav seni, kuni see ei tekita kellelegi teisele halvemat olukorda kui see oleks olnud ilma asja eraomandita.
Locke'i lisatingimust on georgistid ja sotsialistid kasutanud selleks, et näidata maa ilma hüvitiseta omandamist ebaõiglasena. Georgismi järgi on maa omamine õige vaid seni, kuni kogukonnale makstakse selle eest makse.
Kaasaegse Austria koolkonna libertaarid ja anarhokapitalistid nagu Murray Rothbard on nõustunud Locke'i teiste kinnisvaraga seotud seisukohtadega, lükates samas Locke'i lisatingimuse tagasi.
My So-Called Life

My So-Called Life oli Ameerika Ühendriikide teismeliste elu kujutanud draamasari, mille kirjutas stsenarist Winnie Holzman ning tootsid Edward Zwick ja Marshall Herskovitz. Väljamõeldud Pittsburghi eeslinna gümnaasiumis Liberty High School toimuv oli eetris algselt ABC-s 25. augustist 1994 kuni 26. jaanuarini 1995. Sarja peaosasid täitsid Claire Danes ja Jared Leto ning lisaks Wilson Cruz.
1995. aasta Kuldgloobuste galal võideti "parima draamasarja naisnäitleja" teleauhind.
Telesarja on 2000. aastatel näidatud ka Eestis.
PPG Place

PPG Place on kõrghoonestatud kompleks Pittsburghi südalinnas Ameerika Ühendriikides. Tegu on postmodernse arhitektuuri ühe parima näitega. See valmis 1984. aastal.
Nižni Novgorodi Torpedo

Nižni Novgorodi Torpedo (vene keeles Торпедо Нижний Новгород) on Venemaa jäähokiklubi, mis tegutseb Nižni Novgorods. See mängib Kontinentaalse Hokiliiga (KHL) Idakonverentsis Harlamovi divisjonis.
Klubi on asutatud 1946. aastal. Aastatel 1954–1992 mängis see Nõukogude Liidu meistrivõistlustel. 1961. aastal saavutati Liidu meistrivõistlustel teine koht. Aastatel 1992–1992 mängiti Rahvusvahelises Liigas. Aastatel 1996–2008 mängiti vaheldumisi Venemaa kõrgliiigas ja esiliigas.
KHL-is mängib Torpedo alates 2008. aastast. Parimaks tulemuseks on Läänekonverentsi poolfinaali jõudmine hooaegadel 2011–12 ja 2015–16.
Klubi omanik on autotootja GAZ Group.
Klubi peatreener on Igor Larionov.
Wagrain

Wagrain (baieriaustria keeles: "Wågroã") on alev ja vald "(Marktgemeinde)" Austria Salzburgi liidumaa Sankt Johann im Pongau ringkonnas. See asub kõrgorus, mis ulatub Salzachist Sankt Johann im Pongau juures (läänes) Ennsini (idas). Vallaosad on Hof, Hofmarkt, Schwaighof ja Vorderkleinarl.
Ajalugu.
"Wakreini" asulat Salzburgi peapiiskopkonnas on esmamainitud 1243. aasta dokumendis. Algselt kaevandusalana oli Wagrain 18. sajandi algul krüptoprotestantismi keskus katoliiklikus riigis. 1732./33. aasta paiku saatis vürstlik peapiiskop Leopold Anton von Firmian protestandid välja; enamus võttis vastu Preisimaa kuninga Friedrich Wilhelm I kutse ja asus Ida-Preisimaa provintsi, mis oli katkust laastatud.
Täna sõltub Wagrain peamiselt turismist. See asub Ski Amadé kuurortide orus, mis on üks suurimaid suusakuurortide võrgustikke Euroopas. Suviti viivad suusatõstukid jalgratturid mägedesse suviseks mägirattasõiduhooajaks.
Wagrain on Atomic suusavabriku algkodu, mille 1955. aastal asutas Alois Rohrmoser, kes ostis rattasepatöökoja ja laiendas oma tootmist talispordivarustusele, nagu suusad ja kelgud, kasutades kohalikke puiduressursse ja nelja käsitöölise meeskonda.
Chris Wideman

Chris Wideman (sündinud 7. jaanuaril 1990 Saint Louises Missouri osariigis) on USA jäähokimängija, kes mängib kaitsjana NHL-i klubis Montreal Canadiens.
Aastatel 2008–2012 mängis ta Miami Ülikooli meeskonnas.
2009. aastal valis Ottawa Senators ta NHL-i "draft"is 100. valikuna. Aastatel 2012–2015 mängis ta American Hockey League'is (AHL) Ottawa Senatorsi noorteklubis Binghamton Senators. 2015. aastal valiti Wideman AHL-i tähtede mängule. Hooajal 2014–15 valiti ta lisaks hooaja sümboolsesse koosseisu ning pälvis hooaja parimale kaitsemängijale antava Eddie Shore Awardi.
NHL-is debüteeris Wideman Senatorsi meeskonnas 17. oktoobril 2015 mängus Nashville Predatorsi vastu. Esimese värava lõi ta liigas sama aasta 7. novembril mängus Carolina Hurricanesi vastu. Senatorsi põhikoosseisus mängis ta kaks hooaega. Hooaeg 2017–18 jäi tal vigastuse tõttu suuresti vahele.
2018. aasta novembris siirdus ta Edmonton Oilersi. Oilersi meeskonnas jõudis ta mängida viis mängu, kui liitus 2018. aasta detsembris Florida Panthersiga. Panthersis õnnestus NHL-is väljakule pääseda vaid ühes mängus. Hooaja 2018–19 teises pooles mängis Wideman AHL-i klubides Springfield Thunderbirds ja Wilkes-Barre/Scranton Penguins. Hooajal 2019–20 mängis ta AHL-is San Diego Gullsi ridades. 2020. aastal valiti taas AHL-i tähtede mängule.
2020. aasta juunis sõlmis Wideman üheaastase lepingu KHL-i klubiga Nižni Novgorodi Torpedo. Hooajal 2020–21 oli Wideman KHL-is resultatiivseim kaitsemängija (9+32).
2021. aasta juulis naasis ta Põhja-Ameerikasse, sõlmides üheaastase lepingu Montreal Canadiensiga.
2021. aasta maailmameistrivõistlustel võitis Wideman USA jäähokikoondise koosseisus pronksmedali.
Kellpeekrite kultuur

Kellpeekrite kultuur oli Euroopas varasel pronksiajal levinud arheoloogiline kultuur, mis on saanud nimetuse ümberpööratud kirikukella kujuliste peekrite järgi. See tekkis 2800 eKr paiku ning kestis Briti aladel kuni umbkaudu 1800 eKr, Mandri-Euroopas aga kuni 2300 eKr, mil sellele järgnes Únětice kultuur. Kellpeekrite kultuur levis laialdaselt üle Lääne-Euroopa Ibeeria poolsaarelt Suurbritannia, Doonau tasandiku ning Sitsiilia ja Sardiiniani.
Osalt oli kellpeekrite kultuur nöörkeraamika kultuuri kaasaegne, osalt aga järgnes sellele. Umbes 2400 eKr hakkas kellpeekrite kultuur levima itta, nöörkeraamika kultuuri piirialadele. Kesk-Euroopas eelnes kellpeekrite kultuurile lehterpeekrite kultuur. Kellpeekrite kultuuri ajal leidsid Atlandi rannikul ja Lääne-Euroopas aset ulatuslikud kultuurilised kontaktid, vastandina neoliitilise Euroopa suhtelisele isoleeritusele.
Oma küpses faasis hõlmas kellpeekrite kultuur mitte üksnes iseloomulikke artefaktide tüüpe, vaid keerukate kultuuriliste fenomenide kompleksi, mille hulka kuulusid vase ja kulla töötlemine, vibukunst, kindlad ornamenditüübid ning oletatavasti ka ühised ideoloogilised, kultuurilised ja religioossed kujutelmad. Hilises kellpeekrite kultuuris esinevad laiad piirkondlikud erinevused, eriti kohalikes matmiskommetes (sealhulgas põletusmatused laibamatuste asemel), hoonestuses, majanduses ja kohalikes keraamikatüüpides ("Begleitkeramik").
Kellpeekrite kultuuri nimetus pärineb saksa keelest, kus Paul Reinecke andis 1900. aastal kellpeekritele nime "Glockenbecher".
Jocelyn Pook

Jocelyn Pook (sündinud 14. veebruaril 1960 Birminghamis) on inglise helilooja ja viiulimängija.
Näiteks oli ta filmi "Silmad pärani kinni" helilooja.
Grendavė vald

Grendavė vald (leedu keeles "Grendavės seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 67 km². 2011. aasta seisuga elas seal 653 inimest. Valla keskus on Grendavė küla.
Vabank

"Vabank" on Juliusz Machulski kirjutatud ja lavastatud 1981. aasta Poola märulifilm, mille tegevus leiab aset 1934. aastal Varssavis (ehkki tegelikult valiti võttepaikadeks Łódź ja Piotrków Trybunalski). Filmi pealkiri on poolakeelne vaste hasartmänguterminile "va banque", mis tähendab kõige panustamist võidu nimel, võimalusega kõik kaotada.
Tunnustus.
Film sai mitu auhinda ja nominatsiooni, nende seas:
Rūdiškėse vald

Rūdiškėse vald (leedu keeles "Rūdiškių seniūnija") on 2. järgu haldusüksus (vald) Leedus Trakai rajooni territooriumil.
Valla pindala on 250 km². 2011. aasta seisuga elas seal 3920 inimest. Valla keskus on Rūdiškėse linn, kus aastal 2011 oli 2300 elanikku. Vallavanem on Tadeušas Pavlovskis.
Lisaks küladele on vallas ka mitmed huutorid
Wyszonki Kościelne

Wyszonki Kościelne on küla Poolas Podlaasia vojevoodkonnas Wysokie Mazowieckie maakonnas Klukowo vallas. Wyszonki Kościelne asub Wysokie Mazowieckiest umbes 19 km lõunakagus ja Białystokist ligikaudu 54 km edelas.
Wyszonki Kościelne sai linnaõigused 1790. aasta paiku, kuid kaotas need enne 1825. aastat.
Z (täpsustus)

Z ehk z [zett] on ladina tähestiku viimane täht. 
Nime Z kannavad:
Tähised:
Z võib tähistada ka:
Allegheny

Allegheny on 523 km pikkune jõgi Pennsylvania ja New Yorgi osariikides. See ühineb Pittsburghi kesklinna kohal Monongahelaga, moodustades Ohio jõe. Ajalooliselt pidasid Alleghenyt Ohio jõe ülemiseks osaks ehk peavooluks nii põlisameeriklased kui ka Euroopa asunikud.
Monongahela

Monongahela on 210 km pikkune jõgi Pennsylvania ja Lääne-Virginia osariikides. See liitub Pittsburghi kesklinna kohal Allegheny jõega, moodustades Ohio jõe.
Uchanie

Uchanie on küla Poolas Lublini vojevoodkonnas Hrubieszówi maakonnas, Uchanie valla halduskeskus. Uchanie asub Hrubieszówist umbes 20 km loodes ja Lublinist ligikaudu 85 km idakagus.
Uchanie sai linnaõigused 1596. aastal, kuid kaotas need 1869. aastal.
Tatjana Poljakova

Tatjana Poljakova (kodanikunimega Tatjana Roganova; vene keeles Татьяна Полякова, Татьяна Викторовна Роганова; 14. september 1959 Vladimir – 8. märts 2021 Vladimir) oli vene kirjanik.
Ilukirjandust hakkas ta kirjutama 1997. aastal. Kokku ilmus temalt 94 kriminaalromaani.
Kirjastuses Ersen on eesti keeles ilmunud Enel Ormuse tõlkes "Uue põlvkonna ingel" (2005) ja Eva Nilsoni tõlkes "Naismiljonär soovib tutvuda" (2005).
Tema romaanide põhjal on Venemaal valminud mitu telesarja.
Chris Terry

Chris Terry (sündinud 7. aprillil 1989 Bramptonis Ontario provintsis) on Kanada jäähokimängija, kes mängib American Hockey League'i klubis Bridgeport Islanders ründajana vasakäärel.
Aastatel 2005–2009 mängis ta Ontario Hockey League'i klubis Plymouth Whalers. 2007. aastal tuli ta Whalersiga liiga võitjaks. Hooajal 2008–09 pälvis ta Mickey Renaud Captain's Trophy ja Dan Snyder Memorial Trophy.
2007. aastal valis Carolina Hurricanes ta NHL-i "draft"is 132. valikuna. Hooajal 2009–10 mängis ta American Hockey League'is (AHL) Hurricanesi noorteklubis Albany River Rats. 2010. aastal liitus ta Charlotte Checkersiga. Hurricanesi meeskonnas tegi Terry NHL-is debüüdi 9. märtsil 2013 mängus New Jersey Devilsi vastu ja lõi selles mängus ka värava. NHL-is oli tema edukaim hooaeg Hurricanesiga 2014–15, mil ta lõi 11 väravat ja andis üheksa väravasöötu.
2016. aasta juulis sõlmis Terry lepingu Montreal Canadiensiga. Canadiensi meeskonnas pääses ta NHL-is hooajal 2016–17 väljakule 14 mängus, lõi kaks väravat ja andis kaks väravasöötu. Suurema osa sellest hooajast mängis ta AHL-i klubis St. John's IceCaps. Järgmisel hooajal mängis ta AHL-is Laval Rocketi ridades ning aastatel 2018–2020 Grand Rapids Griffinsis. Hooajal 2017–18 oli ta AHL-is resultatiivseim mängija (32+39) ning pälvis John B. Sollenberger Trophy. AHL-i tähtede mängule on Terry valitud aastatel 2012, 2018, 2019 ja 2020.
2020. aasta detsembris sõlmis Terry lepingu KHL-i klubiga Nižni Novgorodi Torpedo. 2021. aasta augustis naasis ta Põhja-Ameerikasse, liitudes AHL-i klubiga Bridgeport Islanders.
Andy Miele

Andy Miele (sündinud 15. aprillil 1988 Grosse Pointe Woodsis Michiganis) on USA jäähokimängija, kes mängib keskründajana Saksamaa kõrgliigaklubis Wolfsburgi Grizzlys.
Aastatel 2007–2011 mängis ta Miami Ülikooli jäähokimeeskonnas. Hooajal 2010–11 pälvis ta ülikoolide liiga hooaja parimale mängijale antava Hobey Baker Award'i.
2011. aasta aprillis sõlmis ta kaheaastase lepingu NHL-i klubiga Phoenix Coyotes. NHL-is debüteeris ta Coyotesi meeskonnas 23. oktoobril 2011 mängus Anaheim Ducksi vastu. Aastatel 2011–2014 mängis ta põhiliselt American Hockey League'is (AHL) Coyotesi noorteklubis Portland Pirates. 2012. aastal osales ta AHL-i tähtede mängul.
Aastatel 2014–2016 mängis ta AHL-is kaks hooaega Grand Rapids Griffinsi ridades ning hooajal 2016–17 Lehigh Valley Phantoms. Hooajal 2014–15 oli ta AHL-is resultatiivsuselt teine mängija ja valiti liiga hooaja sümboolsesse koosseisu.
Hooajal 2017–18 mängis Miele Rootsi kõrgliigaklubides Malmö Redhawks ja Växjö Lakers. Lakersiga tuli ta Rootsi meistriks. 2018. aasta mais sõlmis ta üheaastase lepingu KHL-i klubiga Nižni Novgorodi Torpedo. Hooajal 2018–19 lõi ta KHL-is 16 väravat ja andis 16 väravasöötu. Hooajal 2019–20 mängis ta AHL-i klubis Tucson Roadrunners ning naasis 2020. aasta juulis Torpedosse. 2022. aasta veebruaris liitus ta Šveitsi kõrgliigaklubiga Lausanne ja mängis seal kuni hooaja lõpuni.
2022. aasta mais naasis Miele Rootsi kõrgliigasse ja sõlmis üheaastase lepingu äsja kõrgliigasse tõusnud klubiga HV71.
2023. aasta mais siirdus ta Saksamaa kõrgliigaklubisse Wolfsburgi Grizzlys.
USA jäähokikoondise koosseisus on Miele osalenud 2011. ja 2014. aasta maailmameistrivõistlustel ning 2022. aasta taliolümpiamängudel.
Jakub Krejčík

Jakub Krejčík (sündinud 25. juunil 1991 Prahas) on Tšehhi jäähokimängija, kes mängib kaitsjana Tšehhi kõrgliigaklubis Praha Sparta.
Ta alustas klubikarjääri Tšehhi klubis Praha Slavia, mille meeskonnas debüteeris ta Tšehhi kõrgliigas hooajal 2010–11. Hooajal 2012–13 mängis ta KHL-is Praha Levi ridades. Hooajal 2013–14 mängis ta Tšehhi kõrgliigaklubis Praha Sparta.
Aastatel 2014–2016 mängis ta kaks hooaega Rootsi kõrgliigaklubis Örebro HK. Seejärel asus ta mängima KHL-is Zagrebi Medveščakis. Hooaja 2016–17 lõpus naasis ta Tšehhi kõrgliigasse, liitudes Brno Kometaga. Aastatel 2017 ja 2018 tuli ta Kometaga Tšehhi meistriks.
Hooajal 2018–19 mängis ta Soome kõrgliigaklubis Lukko ja hooajal 2019–20 klubis Oulun Kärpät. Hooajal 2019–20 valiti Krejčík Soome kõrgliiga hooaja sümboolsesse koosseisu. 2020. aasta mais sõlmis ta kaheaastase lepingu KHL-i klubiga Jokerit. 2021. aasta augustis liitus ta Minski Dinamoga. 2022. aasta mais liitus ta taas Praha Spartaga.
2012. aasta maailmameistrivõistlustel võitis Krejčík Tšehhi jäähokikoondise koosseisus pronksmedali.
Goszcz

Goszcz (saksa keeles "Goschütz") on küla Poolas Alam-Sileesia vojevoodkonnas Oleśnica maakonnas Twardogóra vallas. Goszcz asub Oleśnicast ligikaudu 21,5 km põhjakirdes ja Wrocławist umbes 45 km kirdes.
Goszcz sai linnaõigused 1638. aastal, kuid kaotas need 1742. aastal.
Henrik Haapala

Henrik Markku Mikael Haapala (sündinud 28. veebruaril 1994 Lempääläs) on Soome jäähokimängija, kes mängib Soome kõrgliiga klubis Tampere Ilves ründajana vasakäärel.
Ta alustas klubikarjääri Soome klubis Tappara, mille meeskonnas debüteeris ta Soome kõrgliigas hooajal 2011–12. Aastatel 2016 ja 2017 tuli ta Tapparaga Soome meistriks. Hooajal 2016–17 oli ta liigas resultatiivseim mängija (15+45) ning pälvis Veli-Pekka Ketola auhinna. Lisaks valiti ta samal hooajal liiga sümboolsesse koosseisu.
2017. aasta juunis sõlmis ta kaheaastase lepingu NHL-i klubiga Florida Panthers. Hooaja alguses asus ta mängima Panthersi noorteklubis Springfield Thunderbirds American Hockey League'is. NHL-is tegi ta Panthersi meeskonnas debüüdi 22. novembril 2017 mängus Toronto Maple Leafsi vastu. Kokku pääses ta Panthersi meeskonnas sel hooajal NHL-is väljakule viies mängus ja sai kirja ühe väravasöödu. Hooaja lõpus mängis ta taas Tapparas. 2018. aastal jõudis ta Tapparaga viiendat aastat järjest Soome meistrivõistluste finaali, kuid kaotati Oulun Kärpätele.
Hooajal 2018–19 mängis Haapala Šveitsi kõrgliiga klubis HC Lugano. 2019. aasta mais sõlmis ta kaheaastase lepingu KHL-i klubiga Jokerit. 2022. aasta märtsis liitus ta Tampere Ilvesega.
2014. aastal tuli Haapala Soome kuni 20-aastaste koondisega juunioride maailmameistriks.
Saku Mäenalanen

Saku Petteri Mäenalanen (sündinud 29. mail 1994 Tornios) on Soome jäähokimängija, kes mängib NHL-i klubis Winnipeg Jets ründajana paremäärel.
Ta alustas klubikarjääri Soome klubis Oulun Kärpät, mille meeskonnas debüteeris ta Soome kõrgliigas hooajal 2013–14. Aastatel 2015 ja 2018 tuli ta Kärpätega Soome meistriks.
2013. aastal valis Nashville Predators ta NHL-i "draft"is 125. valikuna.
2018. aasta mais sõlmis ta üheaastase lepingu NHL-i klubiga Carolina Hurricanes. Hooaja 2018–19 alguses mängis ta Hurricanesi noorteklubis Charlotte Checkers American Hockey League'is. NHL-is tegi ta Hurricanesi meeskonnas debüüdi 7. detsembril 2018 mängus Anaheim Ducksi vastu. Esimese värava lõi ta liigas 8. jaanuaril 2019 mängus New York Islandersi vastu. Kokku sai ta sel hooajal NHL-is kirja neli väravat ja neli väravasöötu.
2019. aasta septembris sõlmis ta kaheaastase lepingu KHL-i klubis Jokerit. 2021. aasta juunis naasis ta Kärpätesse, kus mängis ühe hooaja.
2022. aastal suundus ta tagasi Põhja-Ameerikasse, sõlmides üheaastase lepingu Winnipeg Jetsiga.
2014. aastal tuli Mäenalanen Soome kuni 20-aastaste koondisega juunioride maailmameistriks. 2014. aasta juunioride maailmameistrivõistlustel oli ta seitsme väravaga turniiri suurim väravakütt. Aastal 2022 tuli ta Soome jäähokikoondisega olümpiavõitjaks ja maailmameistriks. 2021. aasta maailmameistrivõistlustel võitis ta Soome koondise koosseisus hõbemedali. Ta kuulus Soome koondise ka 2018. aasta maailmameistrivõistlustel.
Markus Hännikäinen

Markus Mikael Hännikäinen (sündinud 26. märtsil 1993 Helsingis) on Soome jäähokimängija, kes mängib Rootsi kõrgliigaklubis Linköping HC ründajana vasakäärel.
Jokerite meeskonnas debüteeris ta Soome kõrgliigas hooajal 2010–11. Hooajal 2014–15 mängis ta Soome kõrgliigas JYP Jyväskylä meeskonnas ning pälvis samal hooajal hooaja efektiivsemale mängijale antava Matti Keinoneni auhinna.
2015. aasta aprillis sõlmis ta lepingu NHL-i klubiga Columbus Blue Jackets. Esimesel kahel hooajal mängis ta Põhja-Ameerikas põhiliselt Blue Jacketsi noorteklubis Lake Erie/Cleveland Monsters American Hockey League'is. 2016. aastal võitis ta Monstersiga Calder Cup'i.
Esimese värava lõi Hännikäinen Blue Jacketsi meeskonnas NHL-is 25. veebruaril 2017 mängus New York Islandersi vastu. 2017. aasta märtsis pikendas ta Blue Jacketsiga lepingut kahe aasta võrra. Tema edukaim hooaeg NHL-is oli 2018–19, mil ta lõi neli väravat ja andis kolm väravasöötu.
2020. aasta detsembris naasis ta Jokeritesse, mis mängis nüüd KHL-is. 2022. aasta veebruaris siirdus ta Saksamaa kõrgliigaklubisse Mannheimi Adler, kus ta mängis kuni hooaja lõpuni. Sama aasta mais liitus ta Linköpingiga.
Hännikäinen kuulus Soome jäähokikoondisse 2017. aasta maailmameistrivõistlustel.
Pia Olsen Dyhr

Pia Olsen Dyhr (sündinud 30. novembril 1971) on Taani poliitik. Ta kuulub Sotsialistlikku Rahvaparteisse.
Pia Olsen Dyhr on lõpetanud Kopenhaageni Ülikooli magistrikraadiga poliitikateaduste alal. 
Aastatel 2000–2006 töötas ta Taani Looduskaitseühingus ja 2006–2007 poliitilise koordinaatorina arenguabiorganisatsioonis CARE Danmark. 
Lühikest aega oli ta Folketingi asendusliige 2006. aasta novembris-detsembris. Folketingi liikmeks sai ta 2007. aasta novembris. 
3. oktoobrist 2011 kuni 9. augustini 2013 oli ta Taani kaubanduse ja investeeringute minister ning 9. augustist 2013 kuni 3. veebruarini 2014 Taani transpordiminister. Alates 2014. aastast on ta Sotsialistliku Rahvapartei esimees.
Hovhannes Thumanjan

Hovhannes Thumanjan (armeenia keeles Հովհաննես Թումանյան; 7. (ukj 19. veebruar) 1869 – 23. märts 1923) oli armeenia luuletaja, proosakirjanik, tõlkija, avalik ja kirjandusaktivist. 
Tema tekste on kasutatud kahes ooperis ja mitmes filmis. Teda on kujutatud Armeenia ja Nõukogude Liidu postmarkidel, rahatähtedel ja mälestusmündil. 
Tema järgi on nimetatud kohti ja objekte Armeenias, väljak Moskvas, tänavad Ukrainas ja Venemaal.
Tigran Mkrttšhjan

Tigran Mkrttšhjan (hääldus [mkõrtõtšhjan]; armeenia keeles Տիգրան Մկրտչյան; sündinud 29. mail 1978 Jerevanis) on Armeenia diplomaat, ajaloolane ja politoloog. 
Mkrttšhjan töötas aastatel 2010–2014 Armeenia välisministri nõunikuna ning 2010–2016 ühtlasi Armeenia välisministeeriumi meedia ja suhtekorralduse valitsuse ülemana. 
2013. aastal anti talle erakorralise saadiku ja täievolilise ministri diplomaatiline teenistusaste.
2016. aastast on ta Armeenia Vabariigi erakorraline ja täievoliline suursaadik Eesti, Läti ja Leedu Vabariigis. Ta resideerib Vilniuses.
Isiklikku.
Tal on kolm poega ja tütar.
Adam Almqvist

Adam John Almqvist (sündinud 27. veebruaril 1991 Jönköpingis) on Rootsi jäähokimängija, kes mängib kaitsjana KHL-i klubis Minski Dinamo.
Ta alustas klubikarjääri Rootsi klubis HV71, mille meeskonnas debüteeris ta Rootsi kõrgliigas hooajal 2009–10. Samal hooajal tuli ta klubiga Rootsi meistriks.
2009. aastal valiti ta NHL-i "draft"is Detroit Red Wingsi poolt 210. valikuna. 2011. aasta mais sõlmis ta Red Wingsiga kolmeaastase lepingu. 2012. aasta märtsis debüteeris Almqvist American Hockey League'is (AHL) Red Wingsi noorteklubis Grand Rapids Griffins. Seal mängis ta ka suurema osa järgmisest kahest hooajast. 2013. aastal võitis ta Griffinsiga Calder Cup'i. Hooajal 2013–14 andis ta AHL-is kõikidest kaitsemängijatest enim väravasööte. NHL-is debüteeris ta Red Wingsi meeskonnas 4. novembril 2013 mängus Winnipeg Jetsi vastu. Järgmises mängus, mis toimus 7. novembril, lõi ta Dallas Starsi vastu oma esimese värava, kuid see jäi tema seni viimaseks mänguks NHL-is.
Hooajal 2014–15 mängis Almqvist KHL-i klubis Tšerepovetsi Severstal. Aastatel 2015–2017 mängis ta jällegi HV71-s, kellega tuli 2017. aastal Rootsi meistriks. Seejärel mängis ta Rootsi kõrgliigas ühe hooaja Frölunda HC ridades. Hooajal 2018–19 mängis ta Šveitsi kõrgliiga klubis SC Bern ning tuli sel hooajal klubiga Šveitsi meistriks. 2019. aasta juulis naasis ta KHL-i, sõlmides üheaastase lepingu Vladivostoki Admiraliga. 2020. aastal valiti ta KHL-i tähtede mängule. 2020. aasta juulis sõlmis ta üheaastase lepingu Minski Dinamoga.